MGs næste store satsning ruller ind i Danmark i 2026

MG fortsætter sin elektriske offensiv i Danmark, og næste model i køen er en SUV, der sigter direkte efter midterfeltet i elbilmarkedet. Den helt nye MGS6 EV lander i begyndelsen af 2026 – og den kommer ikke stille ind ad døren. MG pakker den med plads, teknologi og ydeevne, som normalt hører hjemme i en dyrere klasse.

Hvor MG for få år siden var en lidt alternativ vej til elbil, står mærket nu med endnu et bud på en mainstream-SUV, der både skal tiltrække prisbevidste familier og dem, der ikke vil gå glip af lidt elektrisk overskud i hverdagen.

362 heste i stalden

MGS6 kommer i to versioner, der rammer hver sin målgruppe. Den ene er en baghjulstrukket Long Range-variant med 245 hk og en solid WLTP-rækkevidde på 530 kilometer. Den anden er den mere frække Dual Motor-udgave med firehjulstræk, 362 hk og 540 Nm – og en 0-100-tid på 5,1 sekunder, som placerer den helt oppe blandt de hurtigere familiebiler i klassen. Her lander rækkevidden på 485 kilometer, hvilket stadig er respektabelt med to motorer at fodre.

Begge versioner bruger et 77 kWh batteri, begge topper ved 200 km/t, og begge kan lynlades fra 10 til 80 procent på 38 minutter. Altså ikke just hurtigst i klassen. MG har også lagt fem køreindstillinger og One-Pedal-kørsel ind som standard, så du i praksis selv kan justere bilens temperament.

MG6S EV | Single Motor RWD | Dual Motor AWD
Rækkevidde (WLTP) | 530 km | 485 km
Batteri | 77 kWh | 77 kWh
Motor | 245 hk | 362 hk
Moment | 350 Nm | 540 Nm
Acceleration 0-100km/t | 7,3 sek. | 5,1 sek.
Ladehastighed (AC/DC) | 11 kW / 144 kW | 11 kW / 144 kW
Bagagerum | 674 / 1.910 l. | 674 / 1.910 l.
Anhængertræk | Ikke oplyst | Ikke oplyst
Garanti | 7 år / 150.000 km | 7 år / 150.000 km
Pris | Ikke offentliggjort | Ikke offentliggjort

Når man åbner dørene, er det tydeligt, at MG forsøger at rykke sig op i det mere modne SUV-segment. Kabinen er lys og fuld af opbevaringsplads – faktisk over 30 separate rum, inklusive en stor plads under midterkonsollen. Og så er der bagagerummet: 674 liter, eller 1910 liter, når bagsæderne foldes ned. Foran findes også en frunk på 124 liter, så ladekabler og småting kan bo deres eget sted.

Der er fysiske knapper til både temperatur og volumen. Midterkonsollen gemmer desuden en 50W kølet, trådløs oplader, der holder telefonen både opladt og afkølet. En 12,8-tommer central skærm styrer det hele, suppleret af et 10,25-tommer instrumentpanel. Systemet understøtter trådløs Apple CarPlay og Android Auto – og kommer med indbyggede apps som YouTube, Spotify, TikTok og Amazon Music.

Et kig indenfor i (den engelske udgave af) MGS6 EV.

Topkarakter hos Euro NCAP

MGS6 kommer ikke kun med masser af legetøj – den scorer også 5 stjerner hos Euro NCAP. MG Pilot-pakken dækker klassikere som nødbremse, blindvinkelovervågning, intelligent fartbegrænser og førerovervågning. Og det hele kan tilpasses efter førerens temperament.

Særligt interessant er det nye integrerede bremseforstærkersystem, som MG har udviklet sammen med Continental. Det skal ifølge pressetrompeterne give skarp og hurtig bremseevne – faktisk stopper Long Range-modellen fra 100 km/t på bare 36 meter, hvilket er usædvanligt godt for en SUV i denne størrelse.

Kommer til Danmark i begyndelsen af 2026 – pris følger

MG Danmark lover, at MGS6 står klar i starten af 2026. Priserne er endnu ikke offentliggjort, men alt tyder på, at mærket vil placere sig aggressivt i forhold til konkurrenter som Tesla Model Y Standard Range, Hyundai Kona Electric og VW ID.4 Pro. Med kombinationen af rækkevidde, plads, teknologi og ydelse kan MGS6 hurtigt blive en interessant familiebil i mellemklassen.

MGs næste store satsning ruller ind i Danmark i 2026